12.6.2023
SL
Uradni list Evropske unije
C 204/9
ECB poleg tega predlaga, naj se mehanizmu skupnega spremljanja glede na to, da gre za novost, zagotovi večja prožnost glede obsega njegovega potencialnega dela.
Zato bi bilo treba vnesti določbo, ki bi dvema ali več članom mehanizma skupnega spremljanja, ki bi se jim to zdelo koristno, omogočala dogovor, da okvir mehanizma skupnega spremljanja uporabijo kot podlago za izvajanje medsektorskih analiz o dodatnih vseevropskih in medsektorskih tematikah v zvezi s centralnim kliringom, ki bi bile v njihovem skupnem interesu.
1.5
Nadzor priznanih CNS iz tretjih držav ECB na splošno podpira spremembe, s katerimi se v postopek priznavanja CNS iz tretjih držav uvaja večja sorazmernost, in spremembe, s katerimi se zagotavlja, da ESMA od CNS stopnje 2 iz tretjih držav prejme vse informacije, potrebne za svoje nadzorne dejavnosti.
ECB predlaga dodatno razjasnitev obsega posvetovanja s centralno banko izdajateljico glede nadzornih dejavnosti in postopkov v zvezi s CNS stopnje 2 iz tretjih držav.
Obseg posvetovanja je trenutno omejen na usklajenost CNS s petimi področji, ki so relevantna z vidika centralne banke izdajateljice, tj. kritje, kontrole likvidnostnega tveganja, zavarovanje s premoženjem, poravnava in dogovori o interoperabilnosti (19).
V praksi lahko ESMA v zvezi z usklajenostjo CNS na teh področjih v skladu z nekaterimi določbami (20) sprejema uradne odločitve, lahko pa se v zvezi s tem izvajajo tudi posebne nadzorne ocene in postopki ESMA ter nadzornega odbora za CNS.
Poleg tega področje zahtev po kritju urejajo nekatere določbe uredbe EMIR (21).
O odločitvah v zvezi s pregledom modelov, stresnimi testi in testiranjem za nazaj za potrditev modelov in parametrov, ki jih CNS sprejme za izračun svojih zahtev po kritju, prispevkov v jamstveni sklad, zahtev glede zavarovanja s premoženjem in drugih ukrepov za obvladovanje tveganj v skladu z uredbo EMIR, se je pomembno posvetovati s centralnimi bankami izdajateljicami (22).
Zato ECB priporoča, da se obseg posvetovanja s centralnimi bankami izdajateljicami še naprej osredotoča na navedenih pet področij, dodatno pa naj se pojasni, pri katerih vrstah aktov ESMA bi se bilo treba posvetovati s centralnimi bankami izdajateljicami (npr. z vključitvijo nadzornih ocen).
Poleg tega bi moral obseg posvetovanja zajemati vse ustrezne določbe uredbe EMIR, ki pooblaščajo ESMA, da sprejme odločitev ali izvede nadzorno oceno na teh področjih.
2.
Posodobitev bonitetnih zahtev
2.1
Spremembe zahtev za CNS
2.1.1 Zahteve glede udeležbe in ločevanja ECB pozdravlja predlog o spremembi zahtev CNS za sprejem klirinških članov.
Posebne značilnosti nefinančnih nasprotnih strank v okviru centralnega kliringa so zelo pomembne, zlasti glede na nedavne izkušnje z obsežnimi pozivi h kritju zaradi izjemno velike volatilnosti trga.
Zato bi morale CNS skrbno oceniti poseben profil likvidnosti nefinančnih nasprotnih strank, preden jih sprejmejo kot neposredne udeležence.
CNS bi morale zlasti preveriti, ali so nefinančne nasprotne stranke sposobne pravočasno izpolniti morebitne povečane zahteve po kritju ali prispevke v jamstveni sklad, tudi v stresnih tržnih razmerah.
Zaradi pravne varnosti bi bilo poleg tega še posebej primerno dodatno pojasniti razmerje med sprejemom nefinančnih nasprotnih strank kot klirinških članov v skladu z uredbo EMIR (23) in zahtevo, da mora biti CNS priglašena kot sistem v skladu z Direktivo 98/26/ES Evropskega parlamenta in Sveta (24).
Zato ECB predlaga, da se elementi meril za sprejem nefinančnih nasprotnih strank podrobneje opredelijo v ustreznih osnutkih regulativnih tehničnih standardov (25).
ECB predlaga tudi, da se na seznam organov, s katerimi se mora ESMA med pripravo teh osnutkov regulativnih tehničnih standardov posvetovati, dodajo članice ESCB.
(19) (20) (21) (22) (23) (24)
Glej člene 41, 44, 46, 50 in 54 uredbe EMIR.
Glej člena 25(2b) in 25b(1) uredbe EMIR.
Glej člena 41 in 49 uredbe EMIR.
Glej člen 49 uredbe EMIR in odstavek 2.3 Mnenja CON/2017/39.
Glej člen 17(4) uredbe EMIR.
Direktiva 98/26/ES Evropskega parlamenta in Sveta z dne 19. maja 1998 o dokončnosti poravnave pri plačilih in sistemih poravnave vrednostnih papirjev (UL L 166, 11.6.1998, str. 45).
(25) Glej člen 1, točka 29(c), predlagane uredbe, s katero se v člen 37 uredbe EMIR dodaja nov odstavek 7.